กรมฝนหลวงและการบินเกษตร ระดมเครื่องบิน-กำลังพลลุยบรรเทาฝุ่น PM2.5 ในพื้นที่ภาคเหนือต่อเนื่อง
นายสุพิศ พิทักษ์ธรรม อธิบดีกรมฝนหลวงและการบินเกษตร เปิดเผยว่า ตามที่กรมฝนหลวงและการบินเกษตรได้มีความร่วมมือกับมหาวิทยาลัยเทคโนโลยีราชมงคลธัญบุรี เรื่องการประยุกต์ใช้อากาศยานกรมฝนหลวงและการบินเกษตรสำหรับพ่นละอองน้ำแรงดันสูงเพื่อควบคุม และบรรเทาฝุ่นละออง PM 2.5 โดยเป็นการปรับปรุงอุปกรณ์ท่อโปรย ติดตั้งบนอากาศยาน พร้อมติดตั้งเครื่องพ่นสเปรย์ฉีดน้ำแรงดันสูง เพื่อช่วยบรรเทาปัญหาหมอกควันและฝุ่นละอองในพื้นที่ภาคเหนือที่ได้รับผลกระทบ ตั้งแต่เมื่อวันที่ 11 เมษายน 2566 ที่ผ่านมานั้น ในช่วงวันหยุดยาวเทศกาลสงกรานต์นี้ ทางกรมฝนหลวงฯ ยังคงปฏิบัติภารกิจกันอย่างต่อเนื่อง โดยจากการตรวจวัดสภาพอากาศช่วงวันที่ 13-16 เมษายน 2566 พบว่า ภาคเหนือยังคงมีอากาศร้อนอบอ้าวโดยทั่วไป เนื่องจากอิทธิพลของหย่อมความกดอากาศต่ำเนื่องจากความร้อนปกคลุม รวมไปถึงความชื้นสัมพัทธ์ที่ยังคงมีค่าค่อนข้างต่ำและเป็นอุปสรรคต่อการทำฝน จากค่าความชื้นสัมพัทธ์ในอากาศที่มีค่าค่อนข้างต่ำและไม่เอื้อต่อการปฏิบัติการฝนหลวง กรมฝนหลวงฯ โดยศูนย์ปฏิบัติการฝนหลวงภาคเหนือ จ.เชียงใหม่ ซึ่งมีเครื่องบินประจำการรวม 5 ลำ เลือกวิธีการดัดแปรสภาพอากาศโดยการโปรยน้ำและน้ำแข็งแห้ง ซึ่งมีแผนการบินเพื่อโปรยน้ำด้วยเครื่องฉีดพ่นน้ำแรงดันสูง วันละไม่ต่ำกว่า 3 เที่ยวบิน ปริมาณน้ำ 4,900 ลิตร ขณะที่การปฏิบัติภารกิจช่วยบรรเทาปัญหาฝุ่นละอองในช่วงวันหยุดยาวนี้ กรมฝนหลวงฯ ได้รับความอนุเคราะห์จากนายนิรัตน์ พงษ์สิทธิถาวร ผู้ว่าราชการจังหวัดเชียงใหม่ ซึ่งได้สั่งการให้หน่วยงานที่เกี่ยวข้องให้การสนับสนุนการดำเนินการของกรมฝนหลวงฯ โดยศูนย์ควบคุมการบินเชียงใหม่ อำนวยความสะดวกในด้านการจราจรทางอากาศ การท่าอากาศยานเชียงใหม่ อำนวยความสะดวกในเรื่องหลุมจอดเครื่องบิน ป้องกันและบรรเทาสาธารณภัย จ.เชียงใหม่ สนับสนุนกำลังพลปฏิบัติงานภาคพื้นในการจัดเตรียมสารฝนหลวงและนำขึ้นเครื่องบิน และสนับสนุนน้ำที่ใช้ในการโปรย รวมถึงยังมีหน่วยงานที่สำคัญร่วมสนับสนุนภารกิจพิเศษนี้ สำหรับในเช้าวันนี้ หน่วยปฏิบัติการฝนหลวง จ.เชียงใหม่ วางแผนปฏิบัติการบินปฎิบัติการ โดยมีพื้นที่เป้าหมายช่วยเหลือบริเวณพื้นที่ประสบปัญหาหมอกควันและไฟป่า จ.แม่ฮ่องสอน เชียงราย พะเยา และ จ.เชียงใหม่